Predkladacia správa

Sieť zdravotníckych zariadení je významným prvkom štátnej zdravotnej politiky. Stanovenie siete je vyjadrením záruky pre poskytovanú zdravotnú starostlivosť v danej štruktúre a v zodpovedajúcej výkonnosti a kvalite.
	Významným nástrojom na kontinuálne zlepšovanie štruktúry, rozsahu a kvality zdravotnej starostlivosti je regulácia siete zdravotníckych zariadení – priamych poskytovateľov zdravotnej starostlivosti.

Na základe uznesenia vlády SR č. 862 prijatého na rokovaní vlády SR dňa 6. októbra 1999 k aktualizácii optimálnej siete zdravotníckych zariadení vo väzbe na celkovú zmenu koncepcie poskytovania zdravotníckych služieb, financovania zdravotníckych zariadení, privatizáciu zdravotníckych zariadení boli uložené ministrovi zdravotníctva dve úlohy:

B. 1 priebežne do roku 2002 pokračovať v prácach na úprave siete zdravotníckych zariadení podľa časového harmonogramu rozpracovaného Programového vyhlásenia vlády SR na podmienky rezortu zdravotníctva a časového harmonogramu predloženého materiálu,

B.2 polročne predkladať na rokovanie vlády aktualizáciu.

Na základe uznesenia Vlády SR č. 862 zo dňa 6. 10. 1999 Ministerstvo zdravotníctva SR pripravilo a predložilo na rokovanie Vlády SR „Informáciu o stave siete zdravotníckych zariadení“. Materiál obsahoval analýzu siete primárnej a špecializovanej zdravotnej starostlivosti, rozpracovaný proces reštrukturalizácie siete zdravotníckych zariadení ústavnej zdravotnej starostlivosti, plánované výstupy reštrukturalizácie navrhované v I. a II. etape a vyhodnotenie realizácie redukcie posteľového fondu k 31. 8. 2000. Materiál bol prerokovaný na 126. rokovaní Vlády SR dňa 31. 10. 2000, vláda vzala uvedený materiál na vedomie ako materiál pre informáciu pod číslom 081/2000.

	V tejto súvislosti opäť predkladám na základe uznesenia vlády č. 862/1999- B.2 na rokovanie vlády SR „Informáciu o postupoch prác na aktualizácii optimálnej siete zdravotníckych zariadení“.
	Predkladaný materiál obsahuje: definíciu siete, funkcie, reguláciu a určovanie siete, analýzu siete primárnej ambulantnej starostlivosti k 30. 10. 2000 ako aj špecializovanej a ústavnej zdravotnej starostlivosti. Materiál obsahuje analýzu posteľového fondu zdravotníckych zariadení iných rezortov. Súčasťou materiálu je aj informácia o vybraných zdravotníckych zariadeniach určených na poskytovanie zdravotnej starostlivosti pre ústavných činiteľov, ktoré zároveň slúžia aj ako tzv. „koncové nemocnice“ pre občanov, ako aj  návrhy na ďalší postup optimalizácie siete zdravotníckych zariadení.
Pri príprave materiálu Ministerstvo zdravotníctva vychádzalo z údajov získaných riadnym a mimoriadnym štatistickým zisťovaním, preto údaje, ktoré máme k dispozícii nie sú k jednotnému dátumu zberu údajov. 
Predkladaný materiál je potrebné považovať za dynamický, ktorý bude Ministerstvo zdravotníctva SR v pravidelných intervaloch kontinuálne dopĺňať a upravovať na základe vyhodnocovania aktuálnych údajov  o poskytovanej zdravotnej starostlivosti.
Materiál neprešiel medzirezortným pripomienkovým konaním, ktoré sa nevyžaduje nakoľko sa jedná o informáciu a nie sú ukladané úlohy jednotlivým členom vlády.